钦定古今图书集成/明伦汇编/官常典/第099卷 > 德庄王见潾
## 钦定古今图书集成/明伦汇编/官常典/第099卷 > 德庄王见潾

按《明外史》本传：“英宗九子，长宪宗。德王见潾，英宗第
二子，初名见清，母万宸妃，景帝三年，封荣王，天顺元
年三月复东宫，同日封德、秀、崇、吉四王，岁禄各万石。
见潾改封德王。初国德州，改济南，成化三年，就藩，请
济兖等州闲田为庄田，宪宗悉予之。复请业南旺湖，
以漕渠故，不许。请汉庶人牧马草场，知府赵璜言地
归民间，供租赋已久，不宜骤夺。”帝从之。正德初，诏王
府庄田亩征银三分，岁为常。见潾奏：“初年兖州庄田
岁亩二十升，独清河一县。成化中用少卿宋旻议，岁
亩五升。若如新诏，臣将无以自给。”户部执奏：“山东水
旱相仍，百姓凋敝。宜如诏减征便。”帝曰：“王何患贫，其
勿许。”正德十一年薨，谥曰庄王。子祐榕嗣。